2. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 174 της 29 Φεβρ./11 Μαρτ. 1972 (ΦΕΚ Α΄  37) Περί συμπληρώσεως διατάξεών τινων του Ν.Δ. 1715/42 περί των εν τω Κράτει Ιδιωτικών Δραματικών και Μελοδραματικών Σχολών. Έχοντες υπ’ όψιν τας διατάξεις του άρθρ. 21 του Ν.Δ. 1715/42 περί των εν τω Κράτει Ιδιωτικών Δραματικών και Μελοδραματικών Σχολών, απεφασίσαμεν και διατάσσομεν : Άρθρ.1.-Περί συνεπειών ελλιπούς φοιτήσεως σπουδαστών Δραματικών και Μελοδραματικών και Σχολών Χορού. 1.Σπουδασταί σημειώσαντες κατά την διάρκειαν του διδακτικού έτους αριθμόν απουσιών μέχρι και 75 συνολικώς δικαιούνται να προσέλθωσιν εις την κατά Ιούνιον προαγωγικήν ή απολυτήριον διπλωματικήν εξέτασιν ανεξαρτήτως της αιτίας εις ην οφείλονται αι απουσίαι αύται. 2.Σπουδασταί σημειώσαντες αριθμόν απουσιών μεγαλύτερον των 75 και μέχρι των 120 γίνονται δεκτοί εις την κατά Ιούνιον εξέτασιν εφ’ όσον έχουσι δικαιολογήσει απάσας τας υπέρ τας 75 απουσίας των, άλλως παραπέμπονται εις ολικήν κατά Σεπτέμβριον εξέτασιν λόγω ελλιπούς φοιτήσεως. 3.Σπουδασταί σημειώσαντες αριθμόν απουσιών μεγαλύτερον των 120 και μέχρι των 150 παραπέμπονται εις ολικήν κατά Σεπτέμβριον εξέτασιν εφ’ όσον έχουσι νομίμως δικαιολογήσει τας υπέρ τας 75 απουσίας των, άλλως απορρίπτονται υποχρεούμενοι να επαναλάβωσι τα μαθήματα της αυτής τάξεως. 4.Εις όλως εξαιρετικάς περιπτώσεις δύνανται να παραπεμφθούν εις ολικήν κατά Σεπτέμβριον εξέτασιν λόγω ελλιπούς φοιτήσεως και σπουδασταί  σημειώσαντες αριθμόν απουσιών μεγαλύτερον των 150 και μέχρις 175 εφ’ όσον αι υπέρ τας 75 απουσίαι οφείλονται πάσαι εις ασθένειαν νομίμως πιστοποιουμένην, αποφανθή δε επί του εξαιρετικού των περιπτώσεων ο Σύλλογος των διδασκόντων καθηγητών δι’ ητιολογημένης πράξεώς του. 5.Σπουδασταί σημειώσαντες αριθμόν απουσιών μεγαλύτερον των 175 απορρίπτονται λόγω ελλιπούς φοιτήσεως ανεξαρτήτως της αιτίας εις ην οφείλονται εν όλω ή εν μέρει αι απουσίαι των αύται. 6.Αι απουσίαι των σπουδαστών λογίζονται δια τον χαρακτηρισμόν της φοιτήσεώς των από της ενάρξεως των μαθημάτων της Σχολής εις ην ενεγράφησαν και φοιτώσιν ούτοι ανεξαρτήτως του χρόνου εγγραφής των εις αυτήν. 